În 2018, BEI a semnat operațiuni de finanțare în valoare totală de 5,8 miliarde EUR în regiunile vizate de mandatul de acordare a împrumuturilor externe. Din acest total, peste 4,46 miliarde EUR din operațiunile BEI sunt acoperite de garanția UE (și anume, intră sub incidența ELM), implicând aproape 50 de contracte de împrumut. Restul de operațiuni sunt finanțate în cadrul facilităților de finanțare pe risc propriu ale BEI.

Mandatul de acordare a împrumuturilor externe (ELM) al Băncii Europene de Investiții (BEI) este un instrument important prin care Uniunea Europeană sprijină investițiile în țările partenere. Acesta are la bază o garanție din bugetul UE pe care Comisia Europeană o furnizează BEI, pentru a-i permite să își sporească împrumuturile în afara UE în sprijinul politicilor UE. Garanția UE acoperă situații definite în care debitorii nu rambursează sumele datorate BEI. În acest mod, garanția UE sporește capacitatea BEI de a suporta riscul de investiție. Temeiul juridic al ELM este Decizia 466/2014/UE („decizia ELM”), modificată ultima dată în 2018 . În cazul în care BEI execută garanția UE, plățile sunt efectuate din Fondul de garantare pentru acțiuni externe.

Fiecare operațiune din cadrul ELM contribuie la unul dintre cele două obiective „verticale”: (a) dezvoltarea sectorului privat local sau (b) dezvoltarea infrastructurii sociale și economice. În plus, aceleași operațiuni pot contribui (parțial sau integral) și la obiectivele „orizontale” privind acțiunile în domeniul climei, integrarea regională și reziliența economică pe termen lung.

În plus, BEI a investit și în fonduri de investiții în societăți necotate în cadrul facilităților de finanțare pe risc propriu, în special în cadrul Fondului pentru creștere verde în sudul Mediteranei și în cadrul Fondului EcoEnterprises în America Latină. În cele din urmă, banca a oferit, de asemenea, un împrumut pentru dezvoltarea a trei zone industriale în Liban și împrumuturi pentru o corporație ucraineană care își desfășoară activitatea în domeniul producției agricole și al producerii de energie din biomasă.

În 2018, BEI a semnat operațiuni de sprijinire a dezvoltării sectorului privat local în valoare de 1,72 miliarde EUR, din care 1,46 miliarde EUR în cadrul ELM. Această finanțare a fost acordată în mare parte sub formă de linii de credit intermediarilor financiari locali (în principal bănci) pentru creditarea IMM-urilor și a întreprinderilor cu capitalizare medie. Patru dintre aceste linii de credit vizează băncile de rangul doi, și anume din Armenia, Liban, Muntenegru și Africa de Sud. BEI a semnat, de asemenea, o nouă linie de credit pentru microfinanțare pe risc propriu în Iordania.

Inițiativa privind reziliența economică a fost lansată de BEI în 2016 ca o contribuție la răspunsul Europei la provocările legate de migrație și refugiați. În contextul evaluării la jumătatea perioadei a ELM finalizate în 2018, în decizia ELM a fost introdus un obiectiv suplimentar de reziliență economică pe termen lung. În plus, suma de 1,4 miliarde EUR a fost alocată investițiilor din sectorul public care contribuie la obiectivul de reziliență și a fost creat un „mandat ERI destinat sectorului privat” specific, de 2,3 miliarde EUR, pentru a garanta investițiile din sectorul privat care sprijină reziliența economică pe termen lung. Mandatul ERI destinat sectorului privat are un caracter specific prin faptul că furnizează BEI o garanție globală care permite efectuarea de operațiuni de finanțare care implică un risc mai ridicat.

Noile investiții în infrastructură în cadrul ELM includ modernizarea infrastructurii de transport de energie electrică din Ucraina, un tunel sub Bosfor, un coridor rutier în Bosnia și Herțegovina, modernizarea flotei feroviare în Bangladesh, reabilitarea rețelei de metrou din Buenos Aires sau instalații de tratare a apelor reziduale în Egipt.

Tabelul 2: Volumul net al împrumuturilor semnate pe an și volumul cumulativ al împrumuturilor semnate cu plafoanele de garantare ELM pentru perioada 2014-2020 [Decizia 466/2014/UE, astfel cum a fost modificată prin Decizia (UE) 2018/412]

BEI este, de asemenea, unul dintre partenerii în materie de punere în aplicare pentru noua garanție UE furnizată prin intermediul FEDD. Cu toate acestea, ELM și FEDD vizează tipuri destul de diferite de produse, de debitori și de regiuni geografice. De exemplu, FEDD nu acoperă Balcanii de Vest, în timp ce ELM nu acoperă regiuni mari din Africa. În plus, procesul de luare a deciziilor privind garanțiile UE furnizate în cadrul FEDD este diferit de cel pentru garanția de 7 ani plătibilă imediat acordată BEI în cadrul ELM.

Cooperarea dintre BEI și Comisie în chestiuni legate de ELM are loc în contextul unui parteneriat mai larg între cele două instituții, care include Fondul european pentru investiții strategice (în interiorul UE), precum și mecanismele UE de finanțare mixtă care sprijină activitățile instituțiilor financiare în domeniul dezvoltării în afara UE și în cadrul Fondului european pentru dezvoltare durabilă (FEDD).

4.2. COOPERAREA CU OMBUDSMANUL EUROPEAN

Memorandumul de înțelegere semnat între BEI și Ombudsmanul European în 2008 stabilește baza celor două etape ale mecanismului BEI de tratare a plângerilor. Plângerile sunt tratate în primul rând prin mecanismul intern al BEI (BEI-CM), înainte de a putea fi examinate de către Ombudsman. BEI și-a actualizat politica privind mecanismul de tratare a plângerilor în noiembrie 2018 .

Pe parcursul anului 2018, Ombudsmanul nu a notificat și nu a închis nicio plângere legată de activitățile BEI în regiunile vizate de ELM.

În ceea ce privește etapa internă a mecanismului BEI de tratare a plângerilor, numărul de plângeri noi legate de proiecte înregistrate în regiunile vizate de ELM a crescut de la 14 în 2017 la 19 în 2018. Dintre acestea, 12 au vizat aspecte sociale și de mediu, 5 au vizat achiziții efectuate de promotorii de proiecte și 2 achiziții proprii ale BEI (servicii de consultanță). În același an 2018, BEI-CM a închis 17 cazuri în regiunile vizate de ELM: 4 în Bosnia și Herțegovina, 1 în Egipt, 4 în Georgia, 1 în Iordania, 1 în Maroc și 6 în Serbia. Rezultatul acestor plângeri tratate de BEI-CM a variat de la „afirmații nejustificate” (11), la „soluții amiabile” (1), la „afirmații întemeiate” (2) și la „recomandări de îmbunătățire” (3).

4.3. COOPERAREA CU INSTITUȚIILE FINANCIARE INTERNAȚIONALE

Cooperarea BEI cu alte instituții financiare internaționale („IFI”) și cu instituțiile de finanțare a dezvoltării (DFI) ale statelor membre ale UE variază de la dialoguri pe chestiuni instituționale și probleme tematice până la cofinanțarea operațională și partajarea lucrărilor tehnice relevante.

În 2018, BEI și Banca Europeană pentru Reconstrucție și Dezvoltare (BERD) au cofinanțat 13 proiecte în afara UE, acesta fiind cel mai mare număr anual înregistrat până în prezent. Șapte proiecte au fost cofinanțate alături de Grupul AFD (Franța) și două alături de Grupul KfW (Germania). În plus, 6 proiecte au fost cofinanțate de Banca Internațională pentru Reconstrucție și Dezvoltare („BIRD”), care face parte din Grupul Băncii Mondiale; printre aceste proiecte se numără gazoductul TANAP sau proiectul de transport durabil din Bogota. Acesta din urmă și alte trei proiecte au implicat, de asemenea, cofinanțare din partea Băncii Interamericane de Dezvoltare (BID). În plus, în 2018, a avut loc o coinvestiție importantă alături de Agenția pentru Cooperare Internațională din Japonia pentru tranșa B a tunelului de sub Bosfor din Turcia.

BEI, AFD și KfW au continuat coopereze îndeaproape în contextul inițiativei de încredere reciprocă (Mutual Reliance Initiative - MRI). Lansată în 2013, MRI simplifică și facilitează acordarea de sprijin în vederea cofinanțării pentru beneficiari, bazându-se pe unul dintre cei trei parteneri care își asumă rolul de finanțator principal pentru anumite sarcini legate de proiect, de exemplu, anumite părți ale procesului de diligență privind proiectul sau supravegherea achizițiilor. Organele de conducere și de luare a deciziilor ale partenerilor MRI s-au familiarizat cu documentele pregătite de o altă instituție, pe care le utilizează pentru propriile decizii. În general, începând cu sfârșitul anului 2018, 37 de proiecte în regiunile vizate de ELM pentru care BEI a semnat contracte în cadrul ELM actual (începând cu jumătatea anului 2014) au fost cofinanțate alături de Grupul AFD și/sau de Grupul KfW, iar 10 dintre acestea au fost acoperite de Inițiativa de încredere reciprocă.

Graficul 4: Proiecte semnate în 2018 cofinanțate de IFI și DFI cu BEI